Eläinten kiduttaminen on eläinsuojeluyhdistyksen puheenjohtajan mukaan iso ongelma. Perjantaina tapettiin useita lokinpoikasia.

Yksi poikanen saatiin pelastettua lasten kynsistä.

Jos tekijät saadaan henkilöityä ja asiasta tulee poliisiasia, niin asiasta tulee automaattisesti myös lastensuojeluasia.

Eläinsuojeluyhdistyksen puheenjohtaja Maija Raatikainen on huolissaan vanhempien asenteista.

Eläinsuojeluyhdistyksen puheenjohtaja Maija Raatikainen tähdentää, että valistus- ja asennekasvatusta ei voi antaa koskaan liikaa.

Useita lokinpoikasia joutui julman rääkkäyksen kohteeksi Vaasassa perjantaina. Lapsijoukko oli muun muassa pistellyt poikasia terävillä tikuilla kaulaan ja väännellyt lintuja päästä ja raajoista kunnes ne kuolivat. Tapauksesta uutisoi Pohjalainen.

Vaasan seudun eläinsuojeluyhdistyksen puheenjohtaja ja Suomen eläinsuojeluyhdistysten liiton vapaaehtoinen eläinsuojeluneuvoja Maija Raatikainen vahvistaa tapauksen Iltalehdelle. Hän sai asiasta ilmoituksen poikasia kiduttaneen lasten pihapiiristä.

- Hyvin hyvin järkyttynyt naapuri soitti ja kertoi, että oli perjantai-iltana puuttunut tilanteeseen, jossa pikkupoika oli muun muassa vienyt lokinpoikasen pyöräkatokseen ja tappanut sen sinne, Raatikainen kertoo.

Naapuri oli lisäksi kuullut lasten yksityiskohtaisia suunnitelmia siitä, miten lokinpoikasia voisi kiduttaa.

Raatikainen sai toisenkin ilmoituksen samasta pihapiiristä. Hän meni paikalle heti lauantaina, kun kuuli asiasta. Silloinkin lokinpoikanen oli päätynyt lasten käsittelyyn.

- Lasten käsissä oli pyörittelyssä yksi pieni untuvikko. Aikuiset pelasivat vieressä jalkapalloa lasten kanssa, Raatikainen kertaa.

Raatikainen yritti puhua vanhemmille, mutta hänen mukaansa se oli " tuuleen huutamista " . Hän sai kuitenkin pelastettua lasten käsittelyssä olleen poikasen. Raatikainen ilmoitti asiasta hätäkeskukseen, jossa asia otettiin vakavasti. Poliisipartio soitti pian perään ja kyseli tilanteesta.

Raatikainen on tekemässä asiasta tutkintapyyntöä poliisille ja hän aikoo tehdä myös lastensuojeluilmoituksen.

Lasten kynsistä pelastettu poikanen säilyi vammoitta ja taapertaa innokkaasti lajitovereidensa kanssa Raippaluodossa Villieläinhoitolassa.

Tämä lokinpoikanen selvisi hengissä. MAIJA RAATIKAINEN

Myös siilit kohteena

Raatikainen arvioi, että untuvikkoa käsitelleet lapset olivat iältään 4-10 -vuotiaita. Hänen mukaansa on hälyttävää, että jopa 4-vuotiaat kulkevat eläintä kiduttavien porukoiden mukana.

- Hyvä, ettei ole tuttikin vielä suussa. Siinä sitten lapsi silmät pyöreänä seuraa, kun jengin johtaja keksii keinoja kiduttaa ja tappaa lokinpoikasia.

Raatikaisen mukaan lasten harjoittama eläinten kiduttaminen on Pohjanmaalla todellinen ongelma: Esimerkiksi siilejä on sotkettu spraymaalilla, niitä käytetään potkupalloina tai niiltä revitään raajoja irti.

- On hyvin huolestuttavaa, että ihmisolento ei tunnista eikä ymmärrä eläimen tuskaa ja kärsimystä. Väkivaltaan ja rääkkäämiseen liittyviä eläimen reaktioita pidetään huvittavina ja viihdyttävinä.

Vanhempien välinpitämättömyys on Raatikaisen mielestä huolestuttava ilmiö. Hänen mukaansa vanhemmat saattavat reagoida asenteella " mitä väliä " , jos he kuulevat lastensa kiduttaneen eläimiä.

- Jotainhan tämä kertoo aikuisten henkisen tilan kehittymisestä ja siitä, että oikeanlainen eettinen vanhemmuus tuntuu olevan välillä tosi pahasti kateissa.

Sanktioita luvassa

Moni ei tiedä, että luvassa voi olla seurauksia, vaikka eläimen tappanut olisikin alaikäinen.

- Jos tekijät saadaan henkilöityä ja asiasta tulee poliisiasia, niin asiasta tulee automaattisesti myös lastensuojeluasia, jos alaikäistä epäillään rikoksesta, Raatikainen muistuttaa.

Rauhoitettujen lintujen tappamisesta on lisäksi säädetty ohjeelliset arvot.

- On syytä muistaa, että jos lapsilauma kiduttaa hengiltä esimerkiksi viisipäisen kalalokkipoikueen, niin siitä tulee perheelle 505 euroa sakkoa korvattavaksi valtiolle. Kalalokin hinta on taulukon mukaan 101 euroa.

Ei ole tietoa, montako poikasta lapset kiduttivat hengiltä perjantaina, mutta Raatikainen arvioi määräksi " useampia " .

Raatikainen lisää loppuun, että tämäkin haastattelu saa todennäköisesti ihmiset tarkkailemaan linnunpoikasia - ja hyvä niin. On kuitenkin muistettava, että esimerkiksi kaikilla maasta löytyvillä lokinpoikasilla ei ole mitään hätää: Osa ihmisistä poimii lokinpoikasen maasta, koska tulkitsee sen olevan pulassa. Lokinpoikaset alkavat kuitenkin liikkua lähiympäristössä jo parin päivän ikäisinä, eikä niitä tarvitse eikä pidä poimia mukaansa.

Sen sijaan eläinten epäasianmukaiseen kohteluun on puututtava ja siihen pitää hankkia apua. Eläinrääkkäystapauksissa on otettava välittömästi yhteys poliisiin.